SKY ตุน “แบ็คล็อก” 1.7 หมื่นลบ. เริ่มรับรู้ปี 65 ดันรายได้โต 15%
SKY ตุน “แบ็คล็อก” 1.7 หมื่นลบ. ทยอยรับรู้รายได้ปี 65 มั่นใจโต 15% บริษัทยังคงมีการรับรู้รายได้อย่างต่อเนื่อง พร้อมเดินหน้าประมูลงานใหม่ทั้งจากภาครัฐและภาคเอกชน อีกทั้งเพิ่มโอกาสการสร้างรายได้จากการนำความเชี่ยวชาญด้านเทคโนโลยีและปัญญาประดิษฐ์ (AI)
28 ก.พ. 2565

นายสิทธิเดช มัยลาภ ประธานเจ้าหน้าที่บริหาร บริษัท สกาย ไอซีที จำกัด (มหาชน) หรือ SKY ผู้นำด้านการพัฒนานวัตกรรม การให้บริการ Digital Platform และ AI Solutions ระดับประเทศ เปิดเผยว่า จากผลการดำเนินงาน ณ สิ้นปี 2564 (ม.ค.-ธ.ค. 2564) บริษัทฯ มีรายได้รวมทั้งสิ้น 3,007.84 ล้านบาท และมีกำไรสุทธิอยู่ที่ 55.20 ล้านบาท​ ถือว่ายังรักษาระดับความแข็งแกร่งของบริษัทได้ ท่ามกลางแรงกดดันจากการแพร่ระบาดของ COVID-19 ที่ยังต้องติดตามสถานการณ์อย่างต่อเนื่อง
โดยสาเหตุที่บริษัทยังสามารถรักษาระดับความแข็งแกร่งไว้ได้ เนื่องจากบริษัทยังคงสามารถส่งมอบงานทั้งด้านการจำหน่ายและวางระบบแบบเบ็ดเสร็จ ตลอดจนด้านการบริการ ให้แก่หน่วยงานต่างๆ ได้ตามกำหนด ขณะเดียวกันบริษัทได้ขยายธุรกิจกลุ่ม Digital Platform เพื่อเพิ่มโอกาสการสร้างรายได้ในเซ็กเตอร์ใหม่ ต่อยอดจากความเชี่ยวชาญของกลุ่มบริษัทในด้านการบริหารจัดการกล้องวงจรปิด
ขณะเดียวกันมีการพัฒนาแพลตฟอร์มระบบรักษาความปลอดภัยอัจฉริยะ (Smart Security Platform) ดูแลความปลอดภัยภายใน 7 กลุ่มอาคาร ภายใต้ชื่อ “TOSSAKAN” ซึ่งเป็นผลิตภัณฑ์เรือธง (Flagship Product) ในการขยายสู่ตลาดภาคเอกชนอย่างเต็มตัว ตามแผนการกระจายรายได้และสร้างการเติบโตในระยะยาวให้กับบริษัท ภาพรวมดังกล่าวจึงยังช่วยให้บริษัทสามารถรักษาสถานะการดำเนินงานเป็นกำไรไว้ได้ แม้จะมีโครงการให้บริการระบบตรวจสอบและคัดกรองผู้โดยสารล่วงหน้า (APPS) ที่ได้รับผลกระทบจากสถานการณ์ COVID-19
“สำหรับสถานการณ์การดำเนินงานในช่วงไตรมาส 1/2565 บริษัทยังคงมีการรับรู้รายได้อย่างต่อเนื่องจากโครงการต่างๆ ที่จะทยอยรับรู้ต่อเนื่องจากปี 2564 พร้อมเดินหน้าประมูลงานใหม่อย่างต่อเนื่อง ทั้งจากภาครัฐและภาคเอกชน ขณะเดียวกัน บริษัทมีแผนสร้างความแข็งแกร่ง และเพิ่มโอกาสการสร้างรายได้จากการนำความเชี่ยวชาญด้านเทคโนโลยีและปัญญาประดิษฐ์ (AI) กับเทคโนโลยีอัจฉริยะต่างๆ มาพัฒนาโซลูชันใหม่ และต่อยอดผลิตภัณฑ์กลุ่ม Digital Platform ที่มีอยู่ให้ทำงานได้อย่างเต็มประสิทธิภาพมากขึ้น พร้อมเตรียมเผยทิศทางการดำเนินธุรกิจภายในไตรมาส 1/2565  “ นายสิทธิเดช กล่าว
ทั้งนี้ ณ สิ้นปี 2564 บริษัทได้เข้าทำสัญญาและมีงานที่รอส่งมอบตามสัญญาในอนาคต (Backlog) อยู่ทั้งสิ้นประมาณ 17,216 ล้านบาท ซึ่งคาดว่าจะทยอยสร้างรายได้กลับเข้าสู่บริษัทภายในปี 2565 ไม่น้อยกว่า 15% และทยอยสร้างการเติบโตให้กับบริษัทอย่างต่อเนื่อง
“ความต้องการด้านเทคโนโลยีในการดำเนินธุรกิจทั้งภาครัฐและภาคเอกชนยังคงเพิ่มสูงขึ้น เห็นได้จากการทรานส์ฟอร์มองค์กรต่างๆ ทั้งในและนอกอุตสาหกรรมเทคโนโลยีที่ทยอยปรับแผนการดำเนินธุรกิจ เปลี่ยนผ่านองค์กรในรูปแบบ Digitalization กันอย่างต่อเนื่อง สกาย ไอซีที ในฐานะหนึ่งในผู้เชี่ยวชาญด้าน Digital Platform และ AI Solutions จึงวางภารกิจสร้างสรรค์โซลูชันใหม่ๆ ที่ขับเคลื่อนด้วยเทคโนโลยี AI และเทคโนโลยีอัจฉริยะ เพื่อสร้างโอกาสการเติบโตสู่ New S-Curve พร้อมยกระดับคุณภาพชีวิตของคนไทย และเชื่อมต่อ Tech Ecosystem ของประเทศไทยให้สมบูรณ์ยิ่งขึ้น” นายสิทธิเดช กล่าว
สำหรับ SKY เป็นบริษัท Tech Company เต็มรูปแบบที่เน้นการพัฒนานวัตกรรม การให้บริการ Digital Platform และ AI Solutions ให้ลูกค้าอย่างครบวงจร เพื่อช่วยยกระดับคุณภาพชีวิตของคนในสังคมด้วยเทคโนโลยีอัจฉริยะของ SKY